SKRIFTLIG FORESPØRGSEL P-0036/01

af Joaquim Miranda (GUE/NGL) til Kommissionen

(16. januar 2001)

Om: Ansøgning om støtte fra Samhørighedsfonden til det flerkommunale vandforsynings- og spildevandsrensningssystem i det nordlige Alentejo

En højtstående repræsentant for den portugisiske offentlige virksomhed Águas de Portugal bekræftede på et nyligt møde i Portalegres bystyre (som undertegnede er medlem af), at der var blevet forelagt Kommissionen en ansøgning om støtte fra Strukturfondene/Samhørighedsfonden til det ovennævnte system.

Det forholder sig imidlertid sådan at:

a) Det omtalte system, som ville omfatte en væsentlig del af de i Portalegre-distriktet beliggende 15 kommuners formue, er blevet skabt ved et dekret fra ministeriet for miljø og fysisk planlægning under den portugisiske regering (lovdekret nr. 128/2000) uden forudgående høring af de berørte kommuner;

b) der i øjeblikket af disse kommuner er ved at blive foretaget en undersøgelse af mulighederne for tilslutning til dette system og oprettelse af et aktieselskab, som skal forestå den dermed forbundne administration, eftersom kommunerne på det tidspunkt, hvor ansøgningen blev forelagt, tydeligvis endnu ikke havde udtalt sig om nogen af delene og endnu mindre om de betingelser, der var forbundet med en sådan ansøgning, selvom denne ville omfatte en betydelig del af den formue, der (endnu) tilhører dem;

c) en af de berørte kommuner, nemlig Portalegre, allerede har tilkendegivet, at den er imod tilslutningen til systemet, og andre kommuner at de muligvis vil indtage en tilsvarende holdning, og at

d) det portugisiske parlament allerede har indledt drøftelserne af lovforslag nr. 257/VIII, som hvis det vedtages vil bringe det ovennævnte lovdekret og følgelig systemet i dets nuværende udformning til fornyet debat.

Forelæggelsen af en ansøgning om støtte fra Strukturfondene/Samhørighedsfonden under de ovennævnte omstændigheder giver anledning til at stille følgende spørgsmål:

1. Hvilket organ står som ansvarlig for ansøgningsproceduren, og under hvilke betingelser blev ansøgningen udformet?

2. Hvilke projekter omfatter den, og hvor store investeringsbeløb kræver de?

3. I hvilket omfang agter Kommissionen at beskytte de berørte kommuners formuer og de pågældende investeringsprojekter, navnlig hvad angår de kommuner, der allerede har udtalt sig eller agter at udtale sig imod tilslutning til systemet?

4. Hvad agter Kommissionen at foretage sig i forbindelse med en sådan ansøgning i tilfælde af, at et systemet ikke vil blive ført ud i livet og i hvert fald ikke under de betingelser, som den portugisiske regering har fastlagt?

Svar afgivet på Kommissionens vegne af Michel Barnier

(20. februar 2001)

De portugisiske myndigheder har hidtil ikke indgivet nogen ansøgning om støtte fra Samhørighedsfonden til det pågældende projekt. Det flerkommunale system i det nordlige Alentejo er dog opført blandt de projekter, der kan medfinansieres af ovennævnte fond, og er anført i referencerammen for dette instrument. Det indgår nemlig i den integrerede fremgangsmåde, der lægges op til i Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger(1).

Projekter til finansiering fra Samhørighedsfonden indgives altid af generaldirektoratet for regionaludvikling under planens portugisiske minister.

Kommissionen gennemgår projekterne, som de forelægges af den ansøgende medlemsstat. Bevarelsen af kommunernes formue er underlagt de nationale love.

Generelt kan Kommissionen i det tilfælde, hvor et system, der medfinansieres af Samhørighedsfonden, ikke iværksættes efter betingelserne for udbetaling af støtte, suspendere, reducere eller afskaffe støtten efter de gældende regler(2).

Med hensyn til eventuel finansiering af visse dele af det pågældende system via strukturfondene i forbindelse med partnerskabet for forvaltning af fondene efter de gældende bestemmelser(3) tilkommer det desuden de portugisiske myndigheder at gennemgå og godkende de fremlagte projekter. De skal især sørge for overholdelse af EF-lovgivningen og udvælgelseskriterierne i det operationelle program (OP) og programmeringstillægget. Ved den intervention, som Fællesskabet medfinansierer, skal der generelt tilstræbes en maksimal udnyttelse af de offentlige ressourcer og de tilstræbte mål med hensyn til serviceydelser til befolkningerne nås til de laveste omkostninger.

Oplysninger om eventuel ansøgning for projektet i OP Alentejo kan indhentes hos formanden for kommissionen for regional koordinering i Alentejo, som forvalter ovennævnte program.

(1) EFT L 327 af 22.12.2000.

(2) Rådets forordning (EF) nr. 1265/1999 af 21. juni 1999 om ændring af bilag II til forordning (EF) nr. 1164/94, EFT L 161 af 26.6.1999.

(3) Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.